***
Serija ugovora Vijeća Evrope* – *[br. …]***

**Drugi dodatni protokol uz Konvenciju o kompjuterskom kriminalu o unaprijeđenoj saradnji i otkrivanju elektronskih dokaza**

[…………, ……… 2022]

**Preambula**

Države članice Vijeća Evrope i ostale države Strane Konvencije o kompjuterskom kriminalu (ETS br. 185, u daljem tekstu: Konvencija), otvorene za potpisivanje u Budimpešti dana 23. novembra 2001. godine, potpisnice ovog protokola,

imajući u vidu doseg i uticaj Konvencije u svim regijama svijeta;

podsjećajući da je Konvencija već dopunjena Dodatnim protokolom o kriminalizaciji djela rasizma i ksenofobije učinjenih putem kompjuterskih sistema (ETS br. 189), otvorenim za potpisivanje u Strazburu 28. januara 2003. godine (u daljem tekstu: Prvi protokol), za Strane tog Protokola;

uzimajući u obzir postojeće ugovore Vijeća Evrope o saradnji u krivičnim stvarima, kao i druge sporazume i dogovore o saradnji u krivičnim stvarima između Strana Konvencije;

uzimajući u obzir i Konvenciju za zaštitu lica u odnosu na automatsku obradu ličnih podataka (ETS br. 108) kako je izmijenjena njenim Protokolom o izmjeni (CETS br. 223), otvorenim za potpisivanje u Strazburu 10. oktobra 2018. godine, kojoj svaka država može biti pozvana da pristupi;

prepoznajući sve veću upotrebu informacione i komunikacione tehnologije, uključujući internet usluge, i rastući kompjuterski kriminal koji predstavlja prijetnju demokratiji i vladavini prava i koji mnoge države smatraju i prijetnjom ljudskim pravima;

prepoznajući i sve veći broj žrtava kompjuterskog kriminala i važnost ostvarivanja pravde za te žrtve;

podsjećajući na to da su vlade odgovorne da zaštite društvo i pojedince od kriminala ne samo izvan interneta nego i na internetu, između ostalog i djelotvornim krivičnim istragama i gonjenjem;

svjesne da se dokazi o bilo kom krivičnom djelu sve više pohranjuju u elektronskom obliku na kompjuterskim sistemima u stranim, višestrukim ili nepoznatim jurisdikcijama, i uvjerene da su potrebne dodatne mjere da bi se zakonito pribavili takvi dokazi kako bi se omogućio djelotvoran odgovor krivičnog pravosuđa i podržala vladavina prava;

prepoznajući potrebu za povećanom i efikasnijom saradnjom država i privatnog sektora i da je u tom kontekstu potrebna veća jasnoća odnosno pravna sigurnost za pružaoce usluga i druge subjekte u pogledu okolnosti u kojima mogu odgovoriti na direktne zahtjeve organa krivičnog pravosuđa drugih Strana za otkrivanje elektronskih podataka;

nastojeći stoga da dodatno unaprijede saradnju u oblasti kompjuterskog kriminala i prikupljanja dokaza u elektronskoj formi za bilo koje krivično djelo za potrebe konkretnih krivičnih istraga ili postupaka putem dodatnih alata koji se odnose na efikasniju uzajamnu pomoć i druge oblike saradnje između nadležnih organa, saradnju u hitnim situacijama i direktnu saradnju nadležnih organa i pružalaca usluga i drugih subjekata koji posjeduju ili kontroliraju relevantne informacije;

uvjerene da su za djelotvornu prekograničnu saradnju za potrebe krivičnog pravosuđa, između ostalog i između javnog i privatnog sektora, korisni djelotovorni uslovi i mjere za zaštitu ljudskih prava i osnovnih sloboda;

prepoznajući da se prikupljanje elektronskih dokaza za krivične istrage često odnosi na lične podatke i prepoznajući da je u mnogim Stranama propisano da se štite privatnost i lični podaci kako bi ispunile svoje ustavne i međunarodne obaveze; i

imajući u vidu potrebu da se osigura da djelotvorne krivičnopravne mjere u vezi sa kompjuterskim kriminalom i prikupljanjem dokaza u elektronskoj formi podliježu uslovima i zaštitnim mjerama koje osiguravaju odgovarajuću zaštitu ljudskih prava i osnovnih sloboda, uključujući prava koja proizlaze iz obaveza koje su države preuzele u okviru važećih međunarodnih dokumenata o ljudskim pravima, kao što su Konvencija za zaštitu ljudskih prava i osnovnih sloboda iz 1950. godine (ETS br. 5) Vijeća Evrope, Međunarodni pakt o građanskim i političkim pravima Ujedinjenih nacija iz 1966. godine, Afrička povelja o ljudskim pravima i pravima naroda iz 1981. godine, Američka konvencija o ljudskim pravima iz 1969. godine i drugi međunarodni ugovori o ljudskim pravima;

sporazumjele su se o sljedećem:

**Poglavlje I - Opće odredbe**

 **Član 1 – Svrha**

 Svrha ovog protokola je da dopuni:

 a Konvenciju za Strane ovog protokola; i

 b Prvi protokol za Strane ovog protokola koje su ujedno Strane Prvog protokola.

 **Član 2 – Područje primjene**

1 Ako u ovom protokolu nije navedeno drukčije, mjere opisane u ovom protokolu primjenjuju se:

 a između Strana Konvencije koje su Strane ovog protokola, na konkretne krivične istrage ili postupke koji se odnose na krivična djela povezana sa kompjuterskim sistemima i podacima, i na prikupljanje dokaza o krivičnom djelu u elektronskom obliku; i

 b između Strana Prvog protokola koje su Strane ovog protokola, na konkretne krivične istrage ili postupke koji se odnose na krivična djela utvrđena u skladu sa Prvim protokolom.

2 Svaka Strana donosi zakonodavne i druge mjere koje su potrebne za izvršavanje obaveza utvrđenih ovim protokolom.

 **Član 3 – Značenja izraza**

1 Značenja izraza iz člana 1 i člana 18 stav 3 Konvencije primjenjuju se na ovaj protokol.

2 U smislu ovog protokola primjenjuju se sljedeća dodatna značenja izraza:

 a „centralni organ” je organ ili organi određeni ugovorom ili dogovorom o uzajamnoj pomoći na osnovu jednoobraznog ili recipročnog zakonodavstva koje je na snazi između predmetnih Strana ili, u odsustvu toga, organ ili organi koje je Strana odredila u skladu sa članom 27 stav 2 tačka a Konvencije;

 b „nadležni organ” je pravosudni, upravni ili drugi organ za provođenje zakona koji je domaćim zakonom ovlašten da naloži, odobri ili poduzme izvršenje mjera na osnovu ovog protokola radi prikupljanja ili podnošenja dokaza u vezi sa konkretnim krivičnim istragama ili postupcima;

 c „vanredna situacija” je situacija u kojoj postoji znatna i neposredna opasnost po život ili bezbjednost bilo kojeg fizičkog lica;

 d „lični podaci” su svaka informacija koja se odnosi na identificirano fizičko lice ili fizičko lice koje se može identificirati;

 e „Strana prenosilac” je Strana koja prenosi podatke kao odgovor na zahtjev ili kao dio zajedničkog istražnog tima ili, u smislu odjeljka 2 Poglavlja II, Strana na čijoj se teritoriji nalazi pružalac usluge prijenosa ili subjekt koji pruža usluge registracije naziva domena.

 **Član 4 – Jezik**

1 Zahtjevi, nalozi i prateće informacije dostavljene Strani moraju biti na jeziku prihvatljivom zamoljenoj Strani ili Strani koja je obaviještena u skladu sa članom 7 stav 5 ili se uz njih prilaže prijevod na taj jezik.

2 Nalozi na osnovu člana 7 i zahtjevi na osnovu člana 6, kao i sve prateće informacije:

 a dostavljaju se na jeziku druge Strane na kojem ih pružalac usluga ili subjekt prihvata u usporedivom domaćem postupku;

 b dostavljaju se na drugom jeziku koji je prihvatljiv pružaocu usluga ili subjektu; ili

 c praćeni su prijevodom na jedan od jezika iz stava 2 tač. a ili b.

## Poglavlje II – Mjere za unapređenje saradnje

Odjeljak 1 – Opća načela koja se primjenjuju na Poglavlje II

 **Član 5 – Opća načela koja se primjenjuju na Poglavlje II**

1 Strane sarađuju u skladu sa odredbama ovog poglavlja u najvećoj mogućoj mjeri.

2 Odjeljak 2 ovog poglavlja sastoji se od čl. 6 i 7. Njime su predviđeni postupci kojima se unapređuje neposredna saradnja sa pružaocima i subjektima na teritoriji druge Strane. Odjeljak 2 primjenjuje se nezavisno od toga da li postoji ugovor ili dogovor o uzajamnoj pomoći na osnovu jednoobraznog ili recipročnog zakonodavstva koje je na snazi između predmetnih Strana.

3 Odjeljak 3 ovog poglavlja sastoji se od čl. 8 i 9. Njime su predviđeni postupci za unapređenje međunarodne saradnje između organa u otkrivanju pohranjenih kompjuterskih podataka. Odjeljak 3 primjenjuje se nezavisno od toga da li postoji ugovor ili dogovor o uzajamnoj pomoći na osnovu jednoobraznog ili recipročnog zakonodavstva koje je na snazi između Strane moliteljice i zamoljene Strane.

4 Odjeljak 4 ovog poglavlja sastoji se od člana 10. Njime su predviđeni postupci koji se odnose na uzajamnu pomoć u vanrednim situacijama. Odjeljak 4 primjenjuje se nezavisno od toga da li postoji ugovor ili dogovor o uzajamnoj pomoći na osnovu jednoobraznog ili recipročnog zakonodavstva koje je na snazi između Strane moliteljice i zamoljene Strane.

5 Odjeljak 5 ovog poglavlja sastoji se od čl. 11 i 12. Odjeljak 5 primjenjuje se kada ne postoji ugovor ili dogovor o uzajamnoj pomoći na osnovu jednoobraznog ili recipročnog zakonodavstva koje je na snazi između Strane moliteljice i zamoljene Strane. Odredbe Odjeljka 5 ne primjenjuju se ako takav ugovor ili dogovor postoji, osim ako je to predviđeno članom 12 stav 7. Međutim, predmetne Strane mogu uzajamno da odluče da se umjesto toga primjenjuju odredbe Odjeljka 5 ako to ugovorom ili dogovorom nije zabranjeno.

6 Ako je, u skladu sa odredbama ovog protokola, zamoljenoj Strani dozvoljeno da uslovi saradnju postojanjem dvostruke inkriminacije, taj uslov smatra se ispunjenim bez obzira na to da li je njenim zakonima to krivično djelo stavljeno u istu kategoriju krivičnog djela ili se u nazivu krivičnog djela koristi ista terminologija kao i u Strani moliteljici ako je postupanje na kojem se zasniva krivično djelo za koje se traži uzajamna pomoć krivično djelo po njenim zakonima.

7 Odredbama ovog poglavlja ne ograničava se saradnja između Strana, ili između Strana i pružalaca usluga ili drugih subjekata, u okviru drugih važećih sporazuma, dogovora, praksi ili domaćeg prava.

Odjeljak 2 – Postupci kojima se unapređuje neposredna saradnja sa pružaocima i subjektima u drugim Stranama

 **Član 6 – Zahtjev za informacijama o registraciji naziva domena**

1 Svaka Strana donosi zakonodavne i druge mjere koje su potrebne da se njeni nadležni organi ovlaste, za potrebe konkretnih krivičnih istraga ili postupaka, za izdavanje zahtjeva subjektu koji pruža usluge registracije naziva domena na teritoriji druge Strane za informacijama koje taj subjekt posjeduje ili kontrolira, radi identifikacije ili kontaktiranja registranta naziva domena.

2 Svaka Strana donosi zakonodavne i druge mjere koje su potrebne da se subjektu na njenoj teritoriji omogući otkrivanje informacija kao odgovor na zahtjev iz stava 1, uz poštovanje opravdanih uslova predviđenih domaćim pravom.

3 Zahtjev iz stava 1 uključuje:

 a datum izdavanja zahtjeva i identitet i kontakt podatke nadležnog organa koji je izdao zahtjev;

 b naziv domena o kojem se traže informacije i detaljnu listu traženih informacija, uključujući i određene elemente podataka;

 c izjavu da se zahtjev izdaje u skladu sa ovim protokolom, da potreba za informacijama proizlazi iz njihove važnosti za konkretnu krivičnu istragu ili postupak i da će se informacije upotrebljavati samo za tu konkretnu krivičnu istragu ili postupak; i

 d vremenski okvir i način na koji treba otkriti informacije i sva druga posebna procesna uputstva.

4 Ako je to prihvatljivo subjektu, Strana može podnijeti zahtjev iz stava 1 u elektronskom obliku. Mogu se zahtijevati odgovarajući nivoi sigurnosti i autentifikacije.

5 U slučaju izostanka saradnje subjekta opisanog u stavu 1, Strana moliteljica može zahtijevati da subjekt navede razlog zbog kojeg ne otkriva tražene informacije. Strana moliteljica može zatražiti konsultacije sa Stranom u kojoj se subjekt nalazi, u cilju utvrđivanja dostupnih mjera za pribavljanje informacija.

6 Svaka Strana u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, ili u bilo kojem drugom trenutku, obavještava Generalnog sekretara Vijeća Evrope o organu određenom za potrebe konsultacija u skladu sa stavom 5.

7 Generalni sekretar Vijeća Evrope uspostavlja i redovno ažurira registar organa koje su Strane odredile u skladu sa stavom 6. Svaka Strana dužna je osigurati da su podaci koje je dostavila za registar u svakom trenutku tačni.

 **Član 7 – Otkrivanje podataka o pretplatnicima**

1 Svaka Strana donosi zakonodavne i druge mjere koje su potrebne da se njeni nadležni organi ovlaste za izdavanje naloga koji se dostavlja direktno pružaocu usluga na teritoriji druge Strane kako bi se pribavilo otkrivanje određenih pohranjenih podataka o pretplatnicima koje posjeduje ili kontrolira taj pružalac usluga, ako su podaci o pretplatnicima potrebni za konkretne krivične istrage ili postupke Strane izdavaoca.

2 a Svaka Strana donosi zakonodavne i druge mjere koje su potrebne da bi pružalac usluga na njenoj teritoriji otkrio podatke o pretplatnicima kao odgovor na nalog iz stava 1.

 b U trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, Strana može – u odnosu na naloge izdate pružaocima usluga na njenoj teritoriji – dati sljedeću izjavu: „Nalog iz člana 7 stav 1 mora biti izdat od strane ili pod nadzorom tužioca ili drugog pravosudnog organa ili se mora izdati na neki drugi način pod nezavisnim nadzorom“.

3 U nalogu iz stava 1 navode se:

 a organ izdavalac i datum izdavanja;

 b izjava da je nalog izdat u skladu sa ovim protokolom;

 c naziv i adresa pružaoca odnosno pružalaca usluga kojima treba uručiti nalog;

 d krivično djelo odnosno djela koja su predmet krivične istrage ili postupka;

 e organ koji traži konkretne podatke o pretplatnicima, ako nije riječ o organu izdavaocu; i

 f detaljni opis konkretnih podataka o pretplatnicima koji se traže.

4 Uz nalog iz stava 1 prilažu se sljedeće dopunske informacije:

 a domaći pravni osnov na osnovu koga je organ ovlašten za izdavanje naloga;

 b upućivanje na zakonske odredbe i propisane kazne za krivično djelo koje se istražuje ili za koje se krivično goni;

 c kontakt podaci organa kojem pružalac usluga treba da pošalje podatke o pretplatnicima, od kojeg može da zahtijeva dodatne informacije ili kojem na neki drugi način treba odgovoriti;

 d vremenski okvir i način na koji treba poslati podatke o pretplatnicima;

 e da li je već zatraženo čuvanje podataka, uključujući datum čuvanja i svaki primjenjivi referentni broj;

 f sva posebna procesna uputstva;

 g ako je primjenjivo, izjava da je istovremeno poslano obavještenje u skladu sa stavom 5; i

 h sve druge informacije koje mogu pomoći u pribavljanju otkrivanja podataka o pretplatnicima.

5 a Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, ili u bilo kojem drugom trenutku, obavijestiti Generalnog sekretara Vijeća Evrope da, kada se u skladu sa stavom 1 izdaje nalog pružaocu usluga na njenoj teritoriji, Strana zahtijeva, u svakom slučaju ili u određenim okolnostima, istovremeno obavještenje o nalogu, dopunske informacije i sažetak činjenica koje se odnose na istragu ili postupak.

 b Bez obzira na to da li Strana zahtijeva obavještenje u skladu sa stavom 5 tačka a, može od pružaoca usluga zatražiti da se u određenim okolnostima prije otkrivanja konsultira sa njenim nadležnim organima.

 c Organi koji su obaviješteni u skladu sa stavom 5 tačka a ili koji su konsultirani u skladu sa stavom 5 tačka b mogu bez nepotrebnog odlaganja naložiti pružaocu usluga da ne otkriva podatke o pretplatnicima ako:

 i otkrivanje bi moglo ugroziti krivične istrage ili postupke u toj Strani; ili

 ii uslovi ili razlozi za odbijanje bi se primjenjivali u skladu sa članom 25 stav 4 i članom 27 stav 4 Konvencije da su podaci o pretplatnicima zatraženi u okviru uzajamne pomoći.

 d Organi koji su obaviješteni u skladu sa stavom 5 tačka a ili koji su konsultirani u skladu sa stavom 5 tačka b:

 i mogu zahtijevati dodatne informacije od organa iz stava 4 tačka c za potrebe primjene stava 5 tačka c i ne smiju ih otkriti pružaocu usluga bez saglasnosti tog organa; i

 ii dužni su odmah obavijestiti organ iz stava 4 tačka c ako je pružaocu usluga naloženo da ne otkriva podatke o pretplatnicima i navesti razloge za to.

 e Strana određuje jedan organ za primanje obavještenja iz stava 5 tačka a i vršenje radnji opisanih u stavu 5 tač. b, c i d. U trenutku prvog obavještavanja Generalnog sekretara Vijeća Evrope u skladu sa stavom 5 tačka a, Strana saopćava Generalnom sekretaru kontakt podatke tog organa.

 f Generalni sekretar Vijeća Evrope uspostavlja i redovno ažurira registar organa koje su Strane odredile u skladu sa stavom 5 tačka e i u njemu navodi da li i u kojim okolnostima zahtijevaju obavještenje u skladu sa stavom 5 tačka a. Svaka Strana dužna je osigurati da su podaci koje dostavlja za registar u svakom trenutku tačni.

6 Ako je to prihvatljivo pružaocu usluga, Strana može dostaviti nalog iz stava 1 i dopunske informacije iz stava 4 u elektronskom obliku. Strana može dostaviti obavještenje i dodatne informacije iz stava 5 u elektronskom obliku. Mogu se zahtijevati odgovarajući nivoi sigurnosti i autentifikacije.

7 Ako pružalac usluga obavijesti organ iz stava 4 tačka c da neće otkriti tražene podatke o pretplatnicima ili ako ne otkrije podatke o pretplatnicima kao odgovor na nalog iz stava 1 u roku od trideset dana od prijema naloga ili u roku određenom u stavu 4 tačka d, zavisno od toga koji je rok od ta dva duži, nadležni organi Strane izdavaoca mogu nakon toga zatražiti izvršenje naloga samo na osnovu člana 8 ili drugih oblika uzajamne pomoći. Strane mogu zahtijevati da pružalac usluga navede razlog za odbijanje otkrivanja podataka o pretplatnicima koje se traži nalogom.

8 Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da Strana izdavalac mora od pružaoca usluga tražiti otkrivanje podataka o pretplatnicima prije nego što ih zatraži u skladu sa članom 8, osim ako Strana izdavalac dostavi opravdano objašnjenje zašto to nije učinila.

9 U trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, Strana može:

 a zadržati pravo da ne primjenjuje ovaj član; ili

 b ako otkrivanje određenih vrsta pristupnih brojeva na osnovu ovog člana ne bi bilo u skladu sa osnovnim načelima njenog domaćeg pravnog sistema, zadržati pravo da ne primjenjuje ovaj član na takve brojeve.

Odjeljak 3 – Postupci kojima se unapređuje međunarodna saradnja između organa u otkrivanju pohranjenih kompjuterskih podataka

 **Član 8 – Izvršavanje naloga druge Strane za ubrzano podnošenje podataka o pretplatnicima i podataka o saobraćaju**

1 Svaka Strana donosi zakonodavne i druge mjere koje su potrebne da se njeni nadležni organi ovlaste za izdavanje naloga koji se kao dio zahtjeva dostavlja drugoj Strani kako bi se pružalac usluga na teritoriji zamoljene Strane natjerao da dostavi navedene i pohranjene

 a podatke o pretplatnicima, i

 b podatke o saobraćaju

 koje posjeduje ili kontrolira taj pružalac usluga, a koji su potrebni za konkretne krivične istrage ili postupke Strane.

2 Svaka Strana donosi zakonodavne i druge mjere koje su potrebne za izvršavanje naloga iz stava 1 koji je dostavila Strana moliteljica.

3 U svom zahtjevu Strana moliteljica dostavlja nalog iz stava 1, prateće informacije i sva posebna procesna uputstva zamoljenoj Strani.

 a U nalogu se navode:

 i organ izdavalac i datum izdavanja naloga;

 ii izjava da je nalog izdat u skladu sa ovim protokolom;

 iii naziv i adresa pružaoca odnosno pružalaca usluga kojima treba uručiti nalog;

 iv krivično djelo odnosno djela koja su predmet krivične istrage ili postupka;

 v organ koji traži informacije ili podatke, ako nije riječ o organu izdavaocu; i

 vi detaljni opis konkretnih informacija ili podataka koji se traže.

 b U pratećim informacijama, koje su dostavljene kako bi se zamoljenoj Strani pomoglo u izvršenju naloga i koje se pružaocu usluga ne smiju otkriti bez saglasnosti Strane moliteljice, navode se:

 i domaći pravni osnov na osnovu koga je organ ovlašten za izdavanje naloga;

 ii zakonske odredbe i propisane kazne za krivično djelo odnosno djela koja se istražuju ili za koja se krivično goni;

 iii razlog zbog koga Strana moliteljica smatra da pružalac usluga posjeduje ili kontrolira podatke;

 iv sažetak činjenica koje se odnose na istragu ili postupak;

 v relevantnost informacija ili podataka za istragu ili postupak;

 vi kontakt podaci jednog ili više organa koji mogu pružiti dodatne informacije;

 vii da li je već zatraženo čuvanje informacija ili podataka, uključujući datum čuvanja i svaki primjenjivi referentni broj; i

 viii da li su informacije ili podaci već zatraženi drugim sredstvima i, ako jesu, na koji način.

 c Strana moliteljica može zahtijevati da zamoljena Strana provede posebna procesna uputstva.

4 Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, i u bilo kojem drugom trenutku, izjaviti da su za izvršenje naloga iz stava 1 potrebne dodatne prateće informacije.

5 Zamoljena Strana prihvata zahtjeve u elektronskom obliku. Prije nego što prihvati zahtjev, može zahtijevati odgovarajuće nivoe sigurnosti i autentifikacije.

6 a Zamoljena Strana, od datuma prijema svih informacija navedenih u st. 3 i 4 poduzima razumne napore da bi pružaocu usluga uručila zahtjev u roku od najkasnije četrdeset pet dana i nalaže da se zahtijevane informacije ili podaci pošalju najkasnije:

 i u roku od dvadeset dana za informacije o pretplatnicima; i

 ii u roku od četrdeset pet dana za podatke o saobraćaju.

 b Zamoljena Strana dužna je bez nepotrebnog odlaganja osigurati prijenos dostavljenih informacija ili podataka Strani moliteljici.

7 Ako zamoljena Strana ne može postupiti u skladu sa uputstvima iz stava 3 tačka c na zahtijevani način, odmah obavještava Stranu moliteljicu i, ako je primjenjivo, navodi sve uslove pod kojima bi mogla da postupi u skladu sa tim uputstvima, nakon čega Strana moliteljica odlučuje da li zahtjev ipak treba izvršiti.

8 Zamoljena Strana može odbiti da izvrši zahtjev na osnovu razloga utvrđenih u članu 25 stav 4 ili članu 27 stav 4 Konvencije ili može odrediti uslove koje smatra potrebnim da dozvoli izvršenje zahtjeva. Zamoljena Strana može odložiti izvršenje zahtjeva iz razloga utvrđenih u članu 27 stav 5 Konvencije. Zamoljena Strana što je prije moguće obavještava Stranu moliteljicu o odbijanju, uslovima ili odlaganju. Zamoljena Strana obavještava Stranu moliteljicu i o drugim okolnostima koje će vjerojatno znatno odložiti izvršenje zahtjeva. Na ovaj član primjenjuje se član 28 stav 2 tačka b Konvencije.

9 a Ako Strana moliteljica ne može da ispuni uslov koji je odredila zamoljena Strana u skladu sa stavom 8, odmah obavještava zamoljenu Stranu. Zamoljena Strana nakon toga odlučuje da li ipak treba dostaviti informacije ili materijale.

 b Ako Strana moliteljica prihvati uslov, taj je uslov obavezuje. Zamoljena Strana koja dostavlja informacije ili materijale pod takvim uslovom može od Strane moliteljice zahtijevati da u vezi s tim uslovom objasni upotrebu takvih informacija ili materijala.

10 Svaka Strana, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, Generalnom sekretaru Vijeća Evrope saopćava i redovno ažurira kontakt podatke organa određenih za:

 a podnošenje naloga u skladu sa ovim članom; i

 b primanje naloga u skladu sa ovim članom.

11 Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da zahtijeva da joj zahtjeve drugih Strana u skladu sa ovim članom podnosi centralni organ Strane moliteljice ili drugi organ koji su uzajamno odredile predmetne Strane.

12 Generalni sekretar Vijeća Evrope uspostavlja i redovno ažurira registar organa koje su Strane odredile u skladu sa stavom 10. Svaka Strana dužna je osigurati da su podaci koje je dostavila za registar u svakom trenutku tačni.

13 U trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, Strana može zadržati pravo da ne primjenjuje ovaj član na podatke o saobraćaju.

 **Član 9 – Ubrzano otkrivanje pohranjenih kompjuterskih podataka u vanrednoj situaciji**

1 a Svaka Strana donosi zakonodavne i druge mjere koje su potrebne, u vanrednoj situaciji, da njena kontakt tačka za mrežu dostupnu 24 sata dnevno sedam dana u nedjelji iz člana 35 Konvencije (u daljem tekstu: kontakt tačka) pošalje zahtjev kontakt tački i primi zahtjev od kontakt tačke u drugoj Strani kojim se traži trenutna pomoć da se od pružaoca usluga na teritoriji te Strane osigura ubrzano otkrivanje navedenih pohranjenih kompjuterskih podataka koje posjeduje ili kontrolira taj pružalac usluga, bez zahtjeva za uzajamnu pomoć.

 b Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da neće izvršavati zahtjeve iz stava 1 tačka a kojima se traži samo otkrivanje informacija o pretplatnicima.

2 Svaka Strana donosi zakonodavne i druge mjere koje su potrebne da se, u skladu sa članom 1, omogući:

 a njenim organima da traže podatke od pružaoca usluga na njenoj teritoriji nakon zahtjeva iz stava 1;

 b pružaocu usluga na njenoj teritoriji da otkrije tražene podatke njenim organima kao odgovor na zahtjev iz stava 2 tačka a; i

 c njenim organima da pruže tražene podatke Strani moliteljici.

3 U zahtjevu iz stava 1 navode se:

 a nadležni organ koji traži podatke i datum izdavanja zahtjeva;

 b izjava da je zahtjev izdat u skladu sa ovim protokolom;

 c naziv i adresa pružaoca odnosno pružalaca usluga koji posjeduju ili kontroliraju tražene podatke;

 d krivično djelo odnosno djela koja su predmet krivične istrage ili postupka i upućivanje na odgovarajuće zakonske odredbe i propisane kazne;

 e dovoljne činjenice koje dokazuju da postoji vanredna situacija i objašnjenje kako su traženi podaci sa njom povezani;

 f detaljni opis traženih podataka;

 g sva posebna procesna uputstva; i

 h sve druge informacije koje mogu pomoći u pribavljanju otkrivanja zahtijevanih podataka.

4 Zamoljena Strana prihvata zahtjev u elektronskom obliku. Strana može prihvatiti i zahtjev poslat usmenim putem i može zahtijevati potvrdu u elektronskom obliku. Prije nego što prihvati zahtjev, može zahtijevati odgovarajuće nivoe sigurnosti i autentifikacije.

5 Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da zahtijeva da Strane moliteljice, nakon izvršenja zahtjeva, zahtjev i sve dopunske informacije koje su poslane u prilog tog zahtjeva predaju u formatu i putem kanala, koji može uključivati i uzajamnu pomoć, koje odredi zamoljena Strana.

6 Zamoljena Strana po ubrzanom postupku obavještava Stranu moliteljicu o svojoj odluci o zahtjevu iz stava 1 i, ako je primjenjivo, navodi sve uslove pod kojima bi pružila podatke i sve druge oblike saradnje koji bi bili dostupni.

7 a Ako Strana moliteljica ne može da ispuni uslov koji je odredila zamoljena Strana u skladu sa stavom 6, odmah obavještava zamoljenu Stranu. Zamoljena Strana nakon toga odlučuje da li ipak treba dostaviti informacije ili materijale. Ako Strana moliteljica prihvati uslov, taj je uslov obavezuje.

 b Zamoljena Strana koja dostavlja informacije ili materijale pod takvim uslovom može od Strane moliteljice zahtijevati da u vezi sa tim uslovom objasni upotrebu takvih informacija ili materijala.

Odjeljak 4 – Postupci koji se odnose na uzajamnu pomoć u vanrednim situacijama

 **Član 10 – Uzajamna pomoć u vanrednim situacijama**

1 Svaka Strana može po ubrzanom postupku zatražiti uzajamnu pomoć ako smatra da postoji vanredna situacija. Zahtjev u skladu sa ovim članom uključuje, uz ostali propisani sadržaj, opis činjenica koje dokazuju da postoji vanredna situacija i na koji način se tražena pomoć odnosi na tu situaciju.

2 Zamoljena Strana prihvata takav zahtjev u elektronskom obliku. Prije nego što prihvati zahtjev, može zahtijevati odgovarajuće nivoe sigurnosti i autentifikacije.

3 Zamoljena Strana može po ubrzanom postupku zatražiti dopunske informacije kako bi ocijenila zahtjev. Strana moliteljica po ubrzanom postupku pruža takve dopunske informacije.

4 Nakon što se uvjeri da postoji vanredna situacija i da su ispunjeni ostali uslovi za uzajamnu pomoć, zamoljena Strana po ubrzanom postupku odgovara na zahtjev.

5 Svaka Strana dužna je osigurati da jedno lice iz njenog centralnog organa ili drugih organa odgovornih za odgovaranje na zahtjeve za uzajamnu pomoć bude dostupno dvadeset četiri sata, sedam dana u nedjelji, za potrebe odgovaranja na zahtjev u skladu sa ovim članom.

6 Centralni organ ili drugi organi odgovorni za uzajamnu pomoć Strane moliteljice i zamoljene Strane mogu uzajamno odrediti da se rezultati izvršenja zahtjeva u skladu sa ovim članom, ili njihov rani primjerak, mogu dostaviti Strani moliteljici putem kanala koji nije upotrijebljen za podnošenje zahtjeva.

7 Ako ne postoji ugovor ili dogovor o uzajamnoj pomoći na osnovu jednoobraznog ili recipročnog zakonodavstva koje je na snazi između Strane moliteljice i zamoljene Strane, na ovaj član primjenjuje se član 27 stav 2 tačka b i st. 3 do 8 i član 28 st. 2 do 4 Konvencije.

8 Ako takav ugovor ili dogovor postoji, ovaj član dopunjava se odredbama takvog ugovora ili dogovora, osim ako predmetne Strane zajednički odluče da umjesto toga primijene bilo koju ili sve odredbe Konvencije iz stava 7 ovog člana.

9 Svaka Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da se zahtjevi mogu poslati i direktno njenim pravosudnim organima ili kanalima Međunarodne organizacije kriminalističke policije (INTERPOL) ili njenoj kontakt tački dostupnoj 24 sata dnevno sedam dana u sedmici, uspostavljenoj u skladu sa članom 35 Konvencije. U takvim slučajevima jedan primjerak šalje se istovremeno i centralnom organu zamoljene Strane preko centralnog organa Strane moliteljice. Ako je zahtjev poslat direktno pravosudnom organu zamoljene Strane, a taj organ nije nadležan za postupanje po zahtjevu, zahtjev upućuje nadležnom domaćem organu i o tome direktno obavještava Stranu moliteljicu.

Odjeljak 5 – Postupci koji se odnose na međunarodnu saradnju ako nema važećih međunarodnih sporazuma

 **Član 11 – Videokonferencije**

1 Strana moliteljica može zatražiti, a zamoljena Strana može dozvoliti uzimanje iskaza i izjave svjedoka ili vještaka putem videokonferencije. Strana moliteljica i zamoljena Strana se konsultiraju kako bi se olakšalo rješavanje svih pitanja koja se mogu pojaviti u vezi sa izvršenjem zahtjeva, uključujući, prema potrebi: koja Strana predsjedava; organi i lica koji treba da budu prisutni; da li će jedna ili obje Strane tražiti od svjedoka ili vještaka da položi zakletvu, dati mu upozorenja ili uputstva; način ispitivanja svjedoka ili vještaka; način na koji se propisno osiguravaju prava svjedoka ili vještaka; postupanje u slučaju pozivanja na privilegiju ili imunitet; postupanje sa prigovorima na pitanja ili odgovore; i da li jedna ili obje Strane pružaju usluge pisanog i usmenog prevođenja i prepisa.

2 a Centralni organi zamoljene Strane i Strane moliteljice međusobno direktno komuniciraju za potrebe ovog člana. Zamoljena Strana može prihvatiti zahtjev u elektronskom obliku. Prije prihvatanja zahtjeva, može zahtijevati odgovarajuće nivoe sigurnosti i autentifikacije.

 b Zamoljena Strana obavještava Stranu moliteljicu o razlozima za neizvršenje ili odlaganje izvršenja zahtjeva. Član 27 stav 8 Konvencije primjenjuje se na ovaj član. Ne dovodeći u pitanje nijedan drugi uslov koji zamoljena Strana može odrediti u skladu sa ovim članom, na ovaj član primjenjuje se član 28 st. 2 do 4 Konvencije.

3 Zamoljena Strana koja pruža pomoć u skladu sa ovim članom nastoji osigurati prisustvo lica čiji se iskaz ili izjava traži. Prema potrebi, zamoljena Strana može, u mjeri u kojoj je to moguće u skladu sa njenim zakonodavstvom, poduzeti potrebne mjere da se svjedok ili vještak natjera da se pojavi u zamoljenoj Strani u utvrđeno vrijeme na utvrđenom mjestu.

4 Postupa se u skladu sa postupcima koji se odnose na održavanje videokonferencije koje je odredila Strana moliteljica, osim ako nisu u skladu sa domaćim pravom zamoljene Strane. U slučaju neusklađenosti ili ako Strana moliteljica nije odredila postupak, zamoljena Strana primjenjuje postupak u skladu sa svojim domaćim pravom, ako nisu Strana moliteljica i zamoljena Strana uzajamno odredile drugačije.

5 Ne dovodeći u pitanje bilo koju nadležnost u skladu sa domaćim pravom Strane moliteljice, ako tokom videokonferencije svjedok ili vještak:

 a namjerno da lažnu izjavu nakon što je zamoljena Strana, u skladu sa domaćim pravom zamoljene Strane, obavezala to lice da istinito svjedoči;

 b odbije da svjedoči nakon što je zamoljena Strana, u skladu sa domaćim pravom zamoljene Strane, obavezala to lice da svjedoči; ili

 c učini drugu povredu dužnosti koja je zabranjena domaćim pravom zamoljene Strane tokom takvog postupka;

 to lice može se kazniti u zamoljenoj Strani na isti način kao da je takva radnja učinjena u njenom domaćem postupku.

6 a Ako Strana moliteljica i zamoljena Strana nisu uzajamno odredile drugačije, zamoljena Strana snosi sve troškove povezane sa izvršenjem zahtjeva na osnovu ovog člana, osim:

 i naknada vještaka;

 ii troškova pisanog i usmenog prevođenja i prijepisa; i

 iii vanrednih troškova.

 b Ako bi izvršenje zahtjeva prouzrokovalo vanredne troškove, Strana moliteljica i zamoljena Strana međusobno se konsultiraju kako bi odredile uslove pod kojima se zahtjev može izvršiti.

7 Ako se Strana moliteljica i zamoljena Strana međusobno dogovore:

 a odredbe ovog člana mogu se primjenjivati za potrebe održavanja audiokonferencija;

 b tehnologija za videokonferencije može se upotrebljavati u svrhe, ili za saslušanja, koje nisu opisane u stavu 1, između ostalog i za potrebe identifikacije lica ili predmeta.

8 Ako zamoljena Strana odluči da dozvoli saslušanje osumnjičenog ili optuženog lica, može zahtijevati posebne uslove i zaštitne mjere u pogledu uzimanja iskaza ili izjave od tog lica ili dostavljanja obavještenja tom licu ili primjene procesnih mjera na to lice.

 **Član 12 – Zajednički istražni timovi i zajedničke istrage**

1 Nadležni organi dviju ili više Strana mogu na osnovu uzajamnog sporazuma uspostaviti i voditi zajednički istražni tim na svojim teritorijama kako bi se olakšale krivične istrage ili postupci ako se smatra da je pojačana koordinacija od posebne koristi. Predmetne Strane određuju nadležne organe.

2 Postupci i uslovi kojima se uređuje rad zajedničkih istražnih timova, kao što su njihove posebne svrhe; sastav; funkcije; trajanje i svako produženje; lokacija; organizacija; uslovi prikupljanja, prijenosa i upotrebe informacija ili dokaza; uslovi povjerljivosti; i uslovi za uključivanje organa učesnika jedne Strane u istražne aktivnosti koje se odvijaju na teritoriji druge Strane, biće u skladu sa sporazumom tih nadležnih organa.

3 Strana može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da njen centralni organ mora biti potpisnik sporazuma o uspostavljanju tima ili se sa njim saglasiti na drugi način.

4 Ti nadležni organi i organi učesnici komuniciraju direktno, s tim da Strane mogu uzajamno odrediti druge odgovarajuće kanale komunikacije kad izuzetne okolnosti iziskuju veću centralnu koordinaciju.

5 Ako je potrebno poduzeti istražne mjere na teritoriji jedne od predmetnih Strana, organi učesnici iz te Strane mogu zatražiti od svojih organa da poduzmu te mjere, a da pritom druge Strane ne moraju podnijeti zahtjev za uzajamnu pomoć. Te mjere provode organi te Strane na njenoj teritoriji pod uslovima koji se primjenjuju na osnovu domaćeg prava u domaćoj istrazi.

6 Upotreba informacija ili dokaza koje organi učesnici jedne Strane dostavljaju organima učesnicima drugih predmetnih Strana može se odbiti ili ograničiti na način utvrđen sporazumom opisanim u st. 1 i 2. Ako tim sporazumom nisu utvrđeni uslovi za odbijanje ili ograničavanje upotrebe, Strane mogu upotrijebiti dostavljene informacije ili dokaze:

 a za potrebe za koje je sporazum sklopljen;

 b za otkrivanje, istraživanje i gonjenje krivičnih djela koja nisu krivična djela za koja je sporazum sklopljen, uz prethodnu saglasnost organa koji su dostavili informacije ili dokaze. Međutim, saglasnost nije potrebna ako je osnovnim pravnim načelima Strane koja upotrebljava informacije ili dokaze propisano otkrivanje informacija ili dokaza radi zaštite prava optuženog lica u krivičnom postupku. U tom slučaju, ti organi bez nepotrebnog odlaganja obavještavaju organe koji su dostavili informacije ili dokaze; ili

 c za sprečavanje vanredne situacije. U tom slučaju organi učesnici koji su primili informacije ili dokaze obavještavaju bez nepotrebnog odlaganja organe učesnike koji su dostavili informacije ili dokaze, osim ako je uzajamno određeno drukčije.

7 Ako ne postoji sporazum opisan u st. 1 i 2, zajedničke istrage mogu se poduzeti pod uzajamno dogovorenim uslovima koji se utvrđuju za svaki pojedinačni slučaj posebno. Ovaj stav primjenjuje se nezavisno od toga da li postoji ugovor ili dogovor o uzajamnoj pomoći na osnovu jednoobraznog ili recipročnog zakonodavstva koje je na snazi između predmetnih Strana.

## Poglavlje III – Uslovi i zaštitne mjere

 **Član 13 – Uslovi i zaštitne mjere**

 U skladu sa članom 15 Konvencije, svaka Strana osigurava da uspostavljanje, provođenje i primjena ovlaštenja i postupaka predviđenih ovim protokolom bude u skladu sa uslovima i zaštitnim mjerama predviđenim njenim domaćim pravom, čime će se osigurati odgovarajuća zaštita ljudskih prava i sloboda.

 **Član 14 – Zaštita ličnih podataka**

1 Područje primjene

 a Ako nije drugačije predviđeno u stavu 1 tačke b i c, svaka Strana obrađuje lične podatke koje primi na osnovu ovog protokola u skladu sa st. 2 do 15 ovog člana.

 b Ako su u trenutku prijema ličnih podataka na osnovu ovog protokola Strana prenosilac i Strana primalac uzajamno obavezane međunarodnim sporazumom o uspostavljanju sveobuhvatnog okvira između tih Strana za zaštitu ličnih podataka, koji se primjenjuje na prijenos ličnih podataka u svrhu sprečavanja, otkrivanja, istrage krivičnih djela i gonjenja za krivična djela i kojim je predviđeno da je obrada ličnih podataka na osnovu tog sporazuma u skladu sa odredbama zakonodavstva predmetnih Strana o zaštiti podataka, uslovi takvog sporazuma primjenjuju se, za mjere koje su obuhvaćene područjem primjene takvog sporazuma, na lične podatke primljene na osnovu Protokola umjesto st. 2 do 15, osim ako su se predmetne Strane sporazumjele drukčije.

 c Ako Strana prenosilac i Strana primalac nisu uzajamno obavezane sporazumom opisanim u stavu 1 tačka b, mogu uzajamno odrediti da se prijenos ličnih podataka na osnovu ovog protokola može izvršiti na osnovu drugih sporazuma ili dogovora između predmetnih Strana umjesto st. 2 do 15.

 d Svaka Strana smatra da obrada ličnih podataka u skladu sa stavom 1 tač. a i b ispunjava odredbe njenog pravnog okvira o zaštiti ličnih podataka za međunarodne prijenose ličnih podataka i da se na osnovu tog pravnog okvira neće zahtijevati dalje odobrenje za prijenos. Strana može odbiti ili spriječiti prijenos podataka drugoj Strani na osnovu ovog protokola samo zbog zaštite podataka u skladu sa uslovima iz stava 15 kad se primjenjuje stav 1 tačka a; ili u skladu sa uslovima sporazuma ili dogovora iz stava 1 tač. b ili c kad se primjenjuje jedna od tih tačaka.

 e Ništa u ovom članu ne sprečava Stranu da primijeni strože zaštitne mjere na obradu ličnih podataka od strane njenih organa koji su primljeni na osnovu ovog protokola.

2 Svrha i upotreba

 a Strana koja je primila lične podatke obrađuje ih u svrhe opisane u članu 2. Ne smije dalje obrađivati lične podatke u neodgovarajuću svrhu i ne smije dalje obrađivati podatke kad to nije dopušteno njenim domaćim pravnim okvirom. Ovim članom ne dovodi se u pitanje mogućnost Strane prenosioca da u određenom slučaju odredi dodatne uslove u skladu sa ovim protokolom, međutim, takvi uslovi ne uključuju opće uslove zaštite podataka.

 b Strana koja prima podatke osigurava, u skladu sa svojim domaćim pravnim okvirom, da su traženi i obrađeni lični podaci relevantni i da nisu pretjerani u odnosu na svrhe takve obrade.

3 Kvalitet i integritet

 Svaka Strana poduzima razumne korake kako bi osigurala da se lični podaci čuvaju tačno i potpuno i da su ažurirani u mjeri u kojoj je to potrebno i prikladno za zakonitu obradu ličnih podataka, imajući u vidu svrhe u koje se obrađuju.

4 Osjetljivi podaci

 Strana obrađuje lične podatke koji otkrivaju rasno ili etničko porijeklo, politička mišljenja ili vjerska ili druga uvjerenja ili članstvo u sindikatima; genetske podatke; biometrijske podatke koji se smatraju osjetljivima imajući u vidu rizike koji su s njima povezani; ili lične podatke koji se odnose na zdravlje ili seksualni život, isključivo uz odgovarajuće zaštitne mjere kako bi se spriječio rizik od neopravdanog štetnog uticaja upotrebe takvih podataka, a naročito od nezakonite diskriminacije.

5 Periodi čuvanja

 Svaka Strana čuva lične podatke samo onoliko dugo koliko je to potrebno i primjereno imajući u vidu svrhe obrade podataka u skladu sa stavom 2. Kako bi ispunila tu obavezu, dužna je da svojim domaćim pravnim okvirom predvidi posebne periode čuvanja ili periodično preispitivanje potrebe za daljim čuvanjem podataka.

6 Automatske odluke

 Odluke koje proizvode znatne negativne posljedice za relevantne interese pojedinca na koga se odnose lični podaci ne smiju se zasnivati isključivo na automatskoj obradi ličnih podataka, osim ako je to dopušteno na osnovu domaćeg prava i uz odgovarajuće zaštitne mjere koje uključuju mogućnost ljudske intervencije.

7 Sigurnost podataka i sigurnosni incident

 a Svaka Strana dužna je osigurati da ima uspostavljene odgovarajuće tehnološke, fizičke i organizacione mjere za zaštitu ličnih podataka, naročito od gubitka ili slučajnog ili neovlaštenog pristupa, otkrivanja, izmjene ili uništenja (u daljem tekstu: sigurnosni incident).

 b Nakon otkrivanja sigurnosnog incidenta u kojem postoji znatan rizik od materijalne ili nematerijalne štete pojedincima ili drugoj Strani, Strana koja prima podatke odmah procjenjuje njegovu vjerovatnoću i opseg i odmah poduzima odgovarajuće mjere za ublažavanje takve štete. Takve mjere uključuju obavještavanje organa koji vrši prijenos ili, u smislu odjeljka 2 Poglavlja II, jednog ili više organa određenih u skladu sa stavom 7 tačka c. Međutim, obavještenje može uključivati odgovarajuća ograničenja u pogledu daljeg prijenosa obavještenja; može se odložiti ili izostaviti ako bi takvo obavještenje moglo da ugrozi nacionalnu sigurnost ili odložiti ako bi takvo obavještenje moglo da ugrozi mjere za zaštitu javne sigurnosti. Takve mjere uključuju i obavještavanje pojedinca o kome je riječ, osim ako je Strana poduzela odgovarajuće mjere kako više ne bi postojao znatan rizik. Obavještavanje pojedinca može se odložiti ili izostaviti pod uslovima iz stava 12 tačka a podtačka i. Obaviještena Strana može zahtijevati konsultacije i dodatne informacije o incidentu i odgovoru na taj incident.

 c Svaka Strana, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, obavještava Generalnog sekretara Vijeća Evrope o organu ili organima koje treba obavijestiti na osnovu stava 7 tačka b u smislu odjeljka 2 Poglavlja II: dostavljene informacije mogu se naknadno izmijeniti.

8 Vođenje evidencije

 Svaka Strana vodi evidenciju ili raspolaže drugim odgovarajućim sredstvima da pokaže na koji način se u nekom konkretnom slučaju pristupa podacima pojedinca, kako se upotrebljavaju i otkrivaju.

9 Dalje dijeljenje unutar Strane

 a Ako organ Strane dostavi lične podatke koje je prvobitno primio na osnovu ovog protokola drugom organu te Strane, taj drugi organ obrađuje ih u skladu sa ovim članom, uz poštovanje stava 9 tačka b.

 b Izuzetno od stava 9 tačka a, Strana koja je izrazila rezervu u skladu sa članom 17 može svojim konstitutivnim državama ili sličnim teritorijalnim jedinicama dostaviti lične podatke koje je primila pod uslovom da je Strana uspostavila mjere kako bi organi koji ih primaju nastavili djelotvorno štititi podatke osiguravajući nivo zaštite podataka usporediv sa onim koji se pruža ovim članom.

 c U slučaju naznaka o nepravilnom provođenju ovog stava Strana prenosilac može zatražiti konsultacije i relevantne informacije o tim naznakama.

10 Dalji prijenos drugoj zemlji ili međunarodnoj organizaciji

 a Strana koja prima podatke može prenijeti lične podatke drugoj zemlji ili međunarodnoj organizaciji samo uz prethodno odobrenje organa koji vrši prijenos ili, u smislu odjeljka 2 Poglavlja II, jednog ili više organa određenih u skladu sa stavom 10 tačka b.

 b U trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, svaka Strana obavještava Generalnog sekretara Vijeća Evrope o organu ili organima koji daju odobrenje u smislu odjeljka 2 Poglavlja II; dostavljene informacije mogu se naknadno izmijeniti.

11 Transparentnost i obavještavanje

 a Svaka Strana dužna je da, objavljivanjem općih obavještenja ili ličnim obavještenjem pojedincu čiji su lični podaci prikupljeni, obavijesti o:

 i pravnom osnovu i svrsi odnosno svrhama obrade;

 ii svim periodima čuvanja ili preispitivanja u skladu sa stavom 5, kako je primjenjivo;

 iii primaocima ili kategorijama primalaca kojima se takvi podaci otkrivaju; i

 iv dostupnim mogućnostima pristupa, ispravke i pravne zaštite.

 b Strana može za svako propisano lično obavještenje primijeniti razumna ograničenja na osnovu svog domaćeg pravnog okvira u skladu sa uslovima utvrđenim u stavu 12 tačka a podtačka i.

 c Ako se domaćim pravnim okvirom Strane prenosioca propisuje davanje ličnog obavještenja pojedincu čiji su podaci dostavljeni drugoj Strani, Strana prenosilac poduzima mjere kako bi druga Strana u trenutku prijenosa bila obaviještena o tom uslovu i odgovarajućim kontakt podacima. Lično obavještenje ne daje se ako je druga Strana zahtijevala da pružanje podataka ostane povjerljivo, u slučaju da se primjenjuju uslovi za ograničenja iz stava 12 tačka a podtačka i. Nakon što se ta ograničenja ne budu više primjenjivala i kad se lično obavještenje može dostaviti, druga Strana poduzima mjere kako bi se Strana prenosilac obavijestila. Ako još uvijek nije obaviještena, Strana prenosilac ima pravo da uputi zahtjeve Strani primaocu koja će informirati Stranu prenosioca da li treba zadržati ograničenje.

12 Pristup i ispravka

 a Svaka Strana dužna je osigurati da svaki pojedinac čiji su lični podaci primljeni na osnovu ovog protokola ima pravo da traži i dobije, u skladu sa postupcima utvrđenim njenim domaćim pravnim okvirom i bez nepotrebnog odlaganja:

 i pisani ili elektronski primjerak dokumentacije koja se čuva o tom licu koja sadrži lične podatke pojedinca i dostupne informacije o pravnom osnovu i svrsi obrade, periodima čuvanja i primaocima ili kategorijama primalaca podataka (u daljem testu: pristup), kao i informacije o dostupnim mogućnostima pravne zaštite; pri čemu se na pristup u određenom slučaju mogu primjenjivati proporcionalna ograničenja dozvoljena njenim domaćim pravnim okvirom, koja su u trenutku donošenja odluke potrebna za zaštitu prava i sloboda drugih lica ili važnih ciljeva od općeg javnog interesa i kojima se uzimaju u obzir legitimni interesi pojedinca o kome je riječ;

 ii ispravku ako su lični podaci pojedinca netačni ili su nepravilno obrađeni; ispravka uključuje – ako je potrebno i opravdano uzimajući u obzir razloge za ispravku i konkretni kontekst obrade – ispravku, dopunu, brisanje ili anonimizaciju, ograničavanje obrade ili blokiranje.

 b Ako su pristup ili ispravka uskraćeni ili ograničeni, Strana bez nepotrebnog odlaganja pojedincu dostavlja pisani odgovor koji se može dati i u elektronskom obliku kojim se taj pojedinac obavještava o uskraćivanju ili ograničenju. Navode se razlozi za takvo uskraćivanje ili ograničenje i pružaju informacije o dostupnim mogućnostima pravne zaštite. Svi troškovi nastali prilikom dobivanja pristupa trebalo bi da budu ograničeni na ono što je razumno i nije pretjerano.

13 Pravna sredstva u sudskom i vansudskom postupku

 Svaka Strana dužna je da ima djelotvorna pravna sredstva u sudskom i vansudskom postupku za pružanje pravne zaštite u slučaju kršenja ovog člana.

14 Nadzor

 Svaka Strana dužna je da ima jedan ili više javnih organa, koji samostalno ili zajedno, vrše nezavisne i djelotvorne nadzorne funkcije i ovlaštenja u odnosu na mjere utvrđene ovim članom. Funkcije i ovlaštenja tih organa koji djeluju samostalno ili zajedno uključuju istražna ovlaštenja, ovlaštenje da postupaju po pritužbama i sposobnost poduzimanja korektivnih mjera.

15 Konsultacije i obustava

 Strana može obustaviti prijenos ličnih podataka drugoj Strani ako ima čvrste dokaze da druga Strana sistemski ili materijalno krši uslove iz ovog člana ili da je materijalno kršenje neizbježno. Neće obustaviti prijenose bez odgovarajućeg obavještenja i učinit će to tek nakon što su predmetne Strane učestvovale u odgovarajućem periodu konsultacija a da nije postignuto rješenje. Međutim, Strana može privremeno obustaviti prijenose u slučaju sistemskog ili materijalnog kršenja koje predstavlja znatnu i neposrednu opasnost po život ili sigurnost ili znatnu štetu za ugled ili novčanu štetu fizičkog lica; u tom slučaju, odmah nakon toga obavještava drugu Stranu i započinje konsultacije sa drugom Stranom. Ako konsultacije nisu dovele do rješenja, druga Strana može recipročno obustaviti prijenose ako ima čvrste dokaze da je obustava prijenosa koju je izvršila prva Strana bila u suprotnosti sa uslovima iz ovog stava. Strana koja obustavlja prijenos ukida obustavu čim se ispravi kršenje koje je opravdava; istovremeno se ukida svaka recipročna obustava. Sa svim ličnim podacima prenesenim prije obustave i dalje se postupa u skladu sa ovim protokolom.

## Poglavlje IV – Završne odredbe

 **Član 15 – Učinak ovog protokola**

1 a Član 39 stav 2 Konvencije primjenjuje se na ovaj protokol.

 b Strane koje su članice Evropske unije mogu u svojim međusobnim odnosima primjenjivati pravo Evropske unije kojim se uređuju pitanja iz ovog protokola.

 c Stav 1 tačka b ne utiče na punu primjenu ovog protokola između Strana koje su članice Evropske unije i drugih Strana.

2 Član 39 stav 3 Konvencije primjenjuje se na ovaj protokol.

 **Član 16 – Potpisivanje i stupanje na snagu**

1 Ovaj protokol je otvoren za potpisivanje Stranama Konvencije koje mogu izraziti svoju saglasnost da budu obavezane:

 a potpisivanjem bez rezerve u pogledu potvrđivanja, prihvatanja ili odobrenja; ili

 b potpisivanjem uz rezervu u pogledu potvrđivanja, prihvatanja ili odobrenja, nakon čega slijedi potvrđivanje, prihvatanje ili odobrenje.

2 Isprave o potvrđivanju, prihvatanju ili odobrenju deponuju se kod Generalnog sekretara Vijeća Evrope.

3 Ovaj protokol stupa na snagu prvog dana mjeseca koji slijedi nakon isteka perioda od tri mjeseca poslije datuma kada su pet Strana Konvencije izrazile svoju saglasnost da budu obavezane ovim protokolom, u skladu sa odredbama st. 1 i 2 ovog člana.

4 Za svaku Stranu Konvencije koja naknadno iskaže svoju saglasnost da bude obavezana ovim protokolom, Protokol stupa na snagu prvog dana mjeseca po isteku perioda od tri mjeseca poslije datuma na koji je Strana izrazila svoju saglasnost da bude obavezana ovim protokolom, u skladu sa odredbama st. 1 i 2 ovog člana.

 **Član 17 – Federalna klauzula**

1 Federalna država može zadržati pravo da preuzme obaveze po ovom protokolu koje su u skladu sa njenim osnovnim principima koji uređuju odnos između njene centralne vlade i konstitutivnih država ili drugih sličnih teritorijalnih jedinica, pod uslovom da:

 a Protokol se primjenjuje na centralnu vladu federalne države;

 b zadržavanje tog prava ne utiče na obaveze da se osigura saradnja koju traže druge Strane u skladu sa odredbama Poglavlja II; i

 c odredbe člana 13 primjenjuju se na konstitutivne države ili druge slične teritorijalne jedinice federalne države.

2 Druga Strana može spriječiti organe, pružaoce ili subjekte na svojoj teritoriji da sarađuju prilikom odgovora na zahtjev ili nalog koji je direktno podnijela konstitutivna država ili druga slična teritorijalna jedinica federalne države koja je izrazila rezervu u skladu sa stavom 1, osim ako ta federalna država obavijesti Generalnog sekretara Vijeća Evrope da konstitutivna država ili druga slična teritorijalna jedinica primjenjuje obaveze iz ovog protokola koje se primjenjuju na tu federalnu državu. Generalni sekretar Vijeća Evrope uspostavlja i redovno ažurira registar takvih obavještenja.

3 Druga Strana ne smije spriječiti organe, pružaoce ili subjekte na svojoj teritoriji da sarađuju sa konstitutivnom državom ili drugom sličnom teritorijalnom jedinicom na osnovu rezerve iz stava 1 ako je nalog ili zahtjev podnesen preko centralne vlade ili ako je sporazum o zajedničkom istražnom timu u skladu sa članom 12 zaključen uz učešće centralne vlade. U takvim situacijama centralna vlada dužna je osigurati ispunjavanje važećih obaveza iz Protokola, pri čemu se, u pogledu zaštite ličnih podataka dostavljenih konstitutivnim državama ili sličnim teritorijalnim jedinicama, primjenjuju samo uslovi iz člana 14 stav 9 ili, ako je primjenjivo, uslovi sporazuma ili dogovora iz člana 14 stav 1 tač. b ili c.

4 U pogledu odredbi ovog protokola, čija primjena potpada pod nadležnost konstitutivnih država ili drugih sličnih teritorijalnih jedinica koje ustavni sistem federacije ne obavezuje da poduzmu zakonodavne mjere, centralna vlada će obavijestiti nadležne organe tih država o navedenim odredbama prilažući svoje pozitivno mišljenje, potičući ih da poduzmu potrebne mjere da bi te odredbe proveli.

 **Član 18 – Teritorijalna primjena**

1 Ovaj protokol primjenjuje se na teritoriju ili teritorije navedene u izjavi Strane u skladu sa članom 38 st. 1 ili 2 Konvencije ako takva izjava nije povučena na osnovu člana 38 stav 3.

2 Svaka Strana može, prilikom potpisivanja ovog protokola ili deponovanja svoje isprave o potvrđivanju, prihvatanju ili odobrenju, izjaviti da se ovaj protokol neće primjenjivati na jednu ili više teritorija navedenih u izjavi Strane po članu 38 st. 1 i/ili 2 Konvencije.

3 Izjava data u skladu sa stavom 2 ovog člana može, u odnosu na bilo koju teritoriju navedenu u takvoj izjavi, biti povučena putem obavještenja upućenog Generalnom sekretaru Vijeća Evrope. To povlačenje će stupiti na snagu prvog dana mjeseca po isteku tri mjeseca od dana prijema tog obavještenja od strane generalnog sekretara.

 **Član 19 – Rezerve i izjave**

1 Pisanim obavještenjem upućenim Generalnom sekretaru Vijeća Evrope, svaka Strana Konvencije može, u vrijeme potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, izjaviti da koristi mogućnost stavljanja rezerve odnosno rezervi predviđenih članom 7, stav 9 tač. a i b, članom 8 stav 13 i članom 17 ovog Protokola. Ne može se izraziti nijedna druga rezerva.

2 Pisanim obavještenjem upućenim Generalnom sekretaru Vijeća Evrope, svaka Strana Konvencije može, u trenutku potpisivanja ovog protokola ili prilikom deponovanja svoje isprave o potvrđivanju, prihvatanju ili odobrenju, dati izjavu odnosno izjave iz člana 7 stav 2 tačka b i stav 8, člana 8 stav 11, člana 9 stav 1 tačka b i stav 5, člana 10 stav 9, člana 12 stav 3 i člana 18 stav 2 ovog protokola.

3 Pisanim obavještenjem adresiranim na generalnog sekretara Vijeća Evrope, svaka Strana Konvencije daje izjavu odnosno izjave, obavještenja ili saopćenja iz člana 7 stav 5 tač. a i e, člana 8 st. 4 i 10 tač. a i b; člana 14 stav 7 tačka c i stav 10 tačka b, i člana 17 stav 2 ovog protokola u skladu sa uslovima koji su utvrđeni u tom dokumentu.

 **Član 20 – Status i povlačenje rezervi**

1 Strana koja je izrazila rezervu u skladu sa članom 19 stav 1 povlači tu rezervu, u cjelini ili djelimično, čim joj okolnosti to dozvole. To povlačenje će stupiti na snagu na dan prijema obavještenja adresiranog na Generalnog sekretara Vijeća Evrope. Ukoliko se u tom obavještenju navede da će povlačenje rezerve stupiti na snagu na dan koji je naveden u tom obavještenju, a taj dan bude poslije datuma kada je to obavještenje primio Generalni sekretar, to povlačenje stupit će na snagu tog kasnijeg datuma.

2 Generalni sekretar Vijeća Evrope može, s vremena na vrijeme, zatražiti od Strana koje su izrazile jednu ili više rezervi u skladu sa članom 19 stav 1 da izvijeste o izgledima za povlačenje tih rezervi.

 **Član 21 – Izmjene**

1 Svaka Strana ovog protokola može predložiti izmjene ovog protokola, koje će Generalni sekretar Vijeća Evrope proslijediti državama članicama Vijeća Evrope, i Stranama i potpisnicama Konvencije, kao i svakoj državi koja je pozvana da pristupi Konvenciji.

2 Svaka izmjena koju Strana predloži biće dostavljena Evropskom komitetu za pitanja kriminala (CDPC), koji će svoje mišljenje o predloženoj izmjeni dostaviti Komitetu ministara.

3 Komitet ministara će razmotriti predloženu izmjenu i mišljenje koje je dostavio Evropski komitet za pitanja kriminala (CDPC), i nakon konsultacija sa Stranama Konvencije, može usvojiti izmjenu.

4 Tekst svake izmjene koju usvoji Komitet ministara u skladu sa stavom 3 prosljeđuje se Stranama ovog protokola radi prihvatanja.

5 Svaka izmjena usvojena u skladu sa stavom 3 stupa na snagu tridesetog dana nakon što sve Strane ovog protokola obavijeste Generalnog sekretara o svom prihvatanju te izmjene.

 **Član 22 – Rješavanje sporova**

 Član 45 Konvencije primjenjuje se na ovaj protokol.

 **Član 23 – Konsultacije Strana i procjena provođenja**

1 Član 46 Konvencije primjenjuje se na ovaj protokol.

2 Strane periodično procjenjuju djelotvornu primjenu i provođenje odredaba ovog protokola. Shodno se primjenjuje član 2 Poslovnika Odbora za Konvenciju o kompjuterskom kriminalu revidiran 16. oktobra 2020. godine. Strane će pet godina nakon stupanja na snagu ovog protokola prvi put preispitati i mogu konsenzusom izmijeniti postupke iz tog člana kako se primjenjuju na ovaj protokol.

3 Preispitivanje člana 14 počinje nakon što deset Strana Konvencije izrazi saglasnost da budu obavezane ovim protokolom.

 **Član 24 – Otkazivanje**

1 Svaka Strana može, u svakom trenutku, otkazati ovaj protokol putem obavještenja upućenog Generalnom sekretaru Vijeća Evrope.

2 Takav otkaz stupa na snagu prvog dana u mjesecu po isteku tri mjeseca od dana kada je Generalni sekretar primio obavještenje.

3 Otkazivanje Konvencije od strane Strane ovog protokola predstavlja otkazivanje ovog protokola.

4 Sa informacijama ili dokazima prenijetim prije datuma stupanja na snagu otkazivanja postupat će se i dalje u skladu sa ovim protokolom.

**Član 25 – Obavještenje**

 Generalni sekretar Vijeća Evrope obavještava države članice Vijeća Evrope, Strane i potpisnice Konvencije, kao i svaku državu koja je pozvana da pristupi Konvenciji o:

 a svakom potpisivanju;

 b deponovanju svake isprave o potvrđivanju, prihvatanju ili odobrenju;

 c svakom datumu stupanju na snagu ovog protokola u skladu sa članom 16 st. 3 i 4;

 d svim izjavama ili rezervama izraženim u skladu sa članom 19 ili povlačenju rezervi izvršenim u skladu sa članom 20;

 e svakom aktu, obavještenju ili saopćenju koji se odnosi na ovaj protokol.

 U potvrdu toga, dolje potpisani, za to propisno ovlašteni, potpisuju ovaj protokol.

 Sačinjeno u […………….], dana [….. 2022], na engleskom i francuskom jeziku, s tim da su oba teksta podjednako autentična, u jednom primjerku koji će biti deponovan u arhivi Vijeća Evrope. Generalni sekretar Vijeća Evrope će ovjerene kopije dostaviti svim državama članicama Vijeća Evrope, Stranama i Potpisnicama Konvencije, kao i svakoj državi pozvanoj da pristupi Konvenciji.